Document ID: 32001D0186

Απόφαση της Επιτροπής
της 27ης Φεβρουαρίου 2001
για την έγκριση του καθεστώτος που υποβλήθηκε από το Ηνωμένο Βασίλειο για την απόσυρση όλων των ψαριών των εγκαταστάσεων ιχθυοκαλλιέργειας της Σκοτίας που μολύνθηκαν από λοιμώδη αναιμία του σολομού (ISA)
[κοινοποιηθείσα υπό τον αριθμό Ε(2001) 457]
(Κείμενο που παρουσιάζει ενδιαφέρον για τον ΕΟΧ)
(2001/186/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 93/53/ΕΟΚ του Συμβουλίου, της 24ης Ιουνίου 1993, σχετικά με τη θέσπιση στοιχειωδών κοινοτικών μέτρων για την καταπολέμηση ορισμένων νόσων των ψαριών(1), όπως τροποποιήθηκε από την οδηγία 2000/27/ΕΚ(2), και ιδίως το άρθρο 6,
Εκτιμώντας τα ακόλουθα:
(1) Η πρώτη περίπτωση του στοιχείου α) του άρθρου 6 της οδηγίας 93/53/ΕΟΚ καθορίζει ότι, για τον έλεγχο της εμφάνισης της λοιμώδους αναιμίας του σολομού (ISA), όλα τα ψάρια σε μία μολυσμένη εκμετάλλευση πρέπει να αποσύρονται σύμφωνα με ένα καθεστώς το οποίο θεσπίζεται από την επίσημη υπηρεσία και εγκρίνεται από την Επιτροπή.
(2) Η κτηθείσα εμπειρία έχει δείξει ότι είναι δυνατόν, υπό ορισμένους όρους, να παραταθεί η απόσυρση χρονικά, χωρίς να βλάπτει τις προσπάθειες εξάλειψης της νόσου.
(3) Κατά τη διάρκεια του 1998 και του 1999, εστίες της νόσου εμφανίστηκαν στη Σκοτία και προκάλεσαν τη μόλυνση ή την υποψία μόλυνσης σε έναν αριθμό εγκαταστάσεων.
(4) Το Ηνωμένο Βασίλειο (HB) υπέβαλε καθεστώς απόσυρσης που πρέπει να εφαρμοσθεί σε περίπτωση ανίχνευσης της νόσου στη Σκοτία.
(5) Η Επιτροπή και τα κράτη μέλη εξέτασαν το καθεστώς που υποβλήθηκε από το HB υπό το φως της τρέχουσας κατάστασης των επιστημονικών και τεχνικών στοιχείων.
(6) Η απόσυρση ψαριών πρέπει να διεξάγεται κατά τρόπο ώστε ο στόχος να είναι η εξάλειψη της νόσου από τις μολυσμένες εγκαταστάσεις και η πρόληψη της περαιτέρω εξάπλωσης της νόσου σε άλλες εγκαταστάσεις και στον άγριο πληθυσμό ψαρών που μπορεί να μολυνθεί από τη νόσο.
(7) Η απόσυρση ψαριών πρέπει να στηρίζεται σε ανάλυση των κινδύνων κατά περίπτωση όσον αφορά την περαιτέρω εξάπλωση της νόσου, καθώς και στην σοβαρότητα της εστίας της νόσου και σε άλλες περιστάσεις που επηρεάζουν τους κινδύνους, πρέπει δε να λαμβάνει υπόψη την τρέχουσα πρακτική εμπειρία, καθώς και επιστημονικά στοιχεία.
(8) Η εξέταση αυτή δείχνει ότι το υποβληθέν καθεστώς πληροί τις απαιτήσεις ενός τέτοιου καθεστώτος και πρέπει, κατά συνέπεια, να εγκριθεί.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το καθεστώς που υποβλήθηκε από το Ηνωμένο Βασίλειο για την απόσυρση όλων των ψαριών από τις εγκαταστάσεις ιχθυοκαλλιέργειας της Σκοτίας που έχουν μολυνθεί με λοιμώδη αναιμία του σολομού (ISA).
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 27 Φεβρουαρίου 2001.

Labels: 4
18
6